《浣溪沙》
五代·孙光宪

蓼岸风多橘柚香，江边一望楚天长，片帆烟际闪孤光¤

目送征鸿飞杳杳，思随流水去茫茫，兰红波碧忆潇湘。

桃杏风香帘幕闲，谢家门户约花关，画梁幽语燕初还¤

绣阁数行题了壁，晓屏一枕酒醒山，却疑身是梦云间。

花渐凋疏不耐风，画帘垂地晚堂空，堕阶萦藓舞愁红¤

腻粉半粘金靥子，残香犹暖绣薰笼，蕙心无处与人同。

揽镜无言泪欲流，凝情半日懒梳头，一庭疏雨湿春愁¤

杨柳只知伤怨别，杏花应信损娇羞，泪沾魂断轸离忧。

半踏长裾宛约行，晚帘疏处见分明，此时堪恨昧平生¤

早是销魂残烛影，更愁闻著品弦声，杳无消息若为情。

兰沐初休曲槛前，暖风迟日洗头天，湿云新敛未梳蝉¤

翠袂半将遮粉臆，宝钗长欲坠香肩，此时模样不禁怜。

风递残香出绣帘，团窠金凤舞襜襜，落花微雨恨相兼¤

何处去来狂太甚，空推宿酒睡无厌，争教人不别猜嫌。

轻打银筝坠燕泥，断丝高罥画楼西，花冠闲上午墙啼¤

粉箨半开新竹径，红苞尽落旧桃蹊，不堪终日闭深闺。

乌帽斜欹倒佩鱼，静街偷步访仙居，隔墙应认打门初¤

将见客时微掩敛，得人怜处且生疏，低头羞问壁边书。

风撼芳菲满院香，四帘慵卷日初长，鬓云垂枕响微锽¤

春梦未成愁寂寂，佳期难会信茫茫，万般心，千点泪，

泣兰堂。

碧玉衣裳白玉人，翠眉红脸小腰身，瑞云飞雨逐行云¤

除却弄珠兼解佩，便随西子与东邻，是谁容易比真真。

何事相逢不展眉，苦将情分恶猜疑，眼前行止想应知¤

半恨半嗔回面处，和娇和泪泥人时，万般饶得为怜伊。

落絮飞花满帝城，看看春尽又伤情，岁华频度想堪惊¤

风月岂惟今日恨，烟霄终待此身荣，未甘虚老负平生。

静想离愁暗泪零，欲栖云雨计难成，少年多是薄情人¤

万种保持图永远，一般模样负神明，到头何处问平生。

试问于谁分最多，便随人意转横波，缕金衣上小双鹅¤

醉后爱称娇姐姐，夜来留得好哥哥，不知情事久长么？

叶坠空阶折早秋，细烟轻雾锁妆楼，寸心双泪惨娇羞¤

风月但牵魂梦苦，岁华偏感别离愁，恨和相忆两难酬。

月淡风和画阁深，露桃烟柳影相侵，敛眉凝绪夜沉沉¤

长有梦魂迷别浦，岂无春病入离心，少年何处恋虚襟。

自入春来月夜稀，今宵蟾彩倍凝辉，强开襟抱出帘帷¤

啮指暗思花下约，凭阑羞睹泪痕衣，薄情狂荡几时归？

十五年来锦岸游，未曾行处不风流，好花长与万金酬¤

满眼利名浑信运，一生狂荡恐难休，且陪烟月醉红楼。

作者简介：孙光宪（901-968），字孟文，自号葆光子，属鸡，出生在陵州贵平（今属四川省仁寿县东北的向家乡贵坪村）。仕南平三世，累官荆南节度副使、朝议郎、检校秘书少监，试御史中丞。入宋，为黄州刺史。太祖乾德六年卒。《宋史》卷四八三、《十国春秋》卷一○二有传。孙光宪“性嗜经籍，聚书凡数千卷。或手自钞写，孜孜校雠，老而不废”。著有《北梦琐言》、《荆台集》、《橘斋集》等，仅《北梦琐言》传世。词存八十四首，风格与“花间”的浮艳、绮靡有所不同。刘毓盘辑入《唐五代宋辽金元名家词集六十种》中，又有王国维缉《孙中丞词》一卷。